Ügyiratszám: HSZ/40231-1/2020**.**

Látta:

**----------------------------**

Lőrincz László

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2020. október 21-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, Nagy Attila, Tóth Márta

**A Polgármesteri Hivatal részéről jelen vannak:** Dr. Sléder Tamás aljegyző, Lőrincz László gazdasági irodavezető, Bárdos Ilona pénzügyi irodavezető-helyettes, Szilágyiné Pál Gyöngyi városfejlesztési irodavezető-helyettes, Dede Erika egészségügyi, szociális irodavezető-helyettes, Szabóné Szabó Mária vagyongazdálkodási ügyintéző

**Jelen vannak továbbá:** Dr. Kovács Gergely alpolgármester, Majoros Petronella alpolgármester, Biró Anita önkormányzati képviselő, Kircsi Lajos Hungarospa Zrt. vezérigazgatója, Nyéki István VgNZrt. vezérigazgatója

**Jegyzőkönyvvezető:** Balla Lászlóné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a bizottság 4 fővel határozatképes, Dr. Sóvágó László bizottsági tag nincs jelen. A meghívóban kiküldött napirendi javaslaton változtatni szeretnék, mivel több bizottság megtárgyalta a 18. (Előterjesztés kupakgyűjtő szív közterületen történő elhelyezésére vonatkozóan) és 19. (Előterjesztés nyilvános illemhely áthelyezésével kapcsolatosan) napirendi anyagokat, és nem tudott dönteni, visszatette a feladatot az előterjesztőnek, ezért úgy gondolom felesleges most ezeket tárgyalnunk. Kértük, hogy a következő ülésre készüljenek megalapozottabb, átgondoltabb, jobban előkészített előterjesztések ezen témákban. Van-e más javaslat? – amennyiben nincs, kérem, szavazzunk. Aki egyetért a 18., 19. előterjesztések napirendről történő levételével és az így módosított napirendi javaslattal, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) ellenszavazat és tartózkodás nélkül elfogadta a javasolt napirendet (a döntéshozatalban 4 fő vett részt).

**115/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a Hungarospa Hajdúszoboszlói Zrt. gazdálkodásáról, hitelszerződéseinek módosításáról, hitelszerződés megkötéséről. (képviselő-testületi ülés 01. napirend)

Előadó: igazgatóság elnöke

1. Előterjesztés a Hajdúszoboszlói Nonprofit Zrt. 2020. évi üzleti tervének módosításáról. (képviselő-testületi ülés 02. napirend)

Előadó: vezérigazgató

1. Javaslat a 2020. évi költségvetési rendelet módosítására. (képviselő-testületi ülés 03. napirend)

Előadó: gazdasági irodavezető

1. Beszámoló Hajdúszoboszló város 2020. évi költségvetése első 9 hónapjának végrehajtásáról. (képviselő-testületi ülés 04. napirend)

Előadó: gazdasági irodavezető

1. Előterjesztés Hajdúszoboszló Város 2020-2030-ig szóló Vállalkozásfejlesztési Koncepcióról. (képviselő-testületi ülés 05. napirend)

Előadó: polgármester

1. Javaslat a helyi adókról szóló 22/2012. (XI. 29.) önkormányzati rendelet módosítására. (képviselő-testületi ülés 10. napirend)

Előadó: aljegyző

1. Előterjesztés nappali szociális ellátások (kiemelten a hajléktalan ellátás) biztosításáról. (képviselő-testületi ülés 11. napirend)

Előadó: egészségügyi-szociális irodavezető-helyettes

1. Előterjesztés ingatlanfelajánlás elfogadására. (képviselő-testületi ülés 13. napirend)

Előadó: gazdasági irodavezető

1. Előterjesztés ingatlanok cseréjére. (képviselő-testületi ülés 14. napirend)

Előadó: gazdasági irodavezető

1. Előterjesztés a 2924/1 hrsz-ú ingatlanrész értékesítéséről. (képviselő-testületi ülés 15. napirend)

Előadó: gazdasági irodavezető

1. Előterjesztés közterületek felújításával kapcsolatban. (képviselő-testületi ülés 16. napirend)

Előadó: városfejlesztési irodavezető-helyettes

1. Beszámoló a város kommunális infrastruktúra helyzetéről. (képviselő-testületi ülés 17. napirend)

Előadó: városfejlesztési irodavezető-helyettes

1. Előterjesztés intézményfelújítási igényekkel kapcsolatosan. (képviselő-testületi ülés 18. napirend)

Előadó: városfejlesztési irodavezető-helyettes

1. Előterjesztés közterületi utasváró pavilonok telepítésére és üzemeltetésére. (képviselő-testületi ülés 19. napirend)

Előadó: városfejlesztési irodavezető-helyettes

1. Előterjesztés csapadékvíz fejlesztés pályázathoz előkészítői tevékenységről. (képviselő-testületi ülés 20. napirend)

Előadó: városfejlesztési irodavezető-helyettes

1. Előterjesztés helyi piac fejlesztése pályázat lehetőségről. (képviselő-testületi ülés 21. napirend)

Előadó: városfejlesztési irodavezető-helyettes

1. Előterjesztés illegális hulladéklerakók felszámolására kiírt pályázati lehetőségről. (képviselő-testületi ülés 22. napirend)

Előadó: városfejlesztési irodavezető-helyettes

1. Előterjesztés közterület használati kérelemről – könyvárusítás. (képviselő-testületi ülés 25. napirend)

Előadó: városfejlesztési irodavezető-helyettes

Tájékoztatók, bejelentések

**1. napirend**

***Előterjesztés a Hungarospa Hajdúszoboszlói Zrt. gazdálkodásáról, hitelszerződéseinek módosításáról, hitelszerződés megkötéséről. (képviselő-testületi ülés 01. napirend)***

Harsányi István: van-e kiegészítés?

Kircsi Lajos: az igazgatóság elnöke egyéb elfoglaltsága miatt nem tud részt venni az ülésen. Előterjesztésünkhöz becsatoltuk az 1-8. havi gazdálkodásunkat, melyből látható, hogy társaságunk – a háromhónapos bezárás ellenére - egy 65 millió forintos mérleg szerinti eredményt ért el, és hogy az üzemeltetésben és a vendégforgalomban meg voltak a tartalékok ennek a pótlására. Összességében év végére a mérleg szerinti „veszteségünk” az elszámolt amortizáció összegével fog egyezni, tehát azt jelenti, hogy pénzügyi értelemben a működésen veszteségek nem keletkeznek társaságunknál. Ami fontos, hogy a jelentős beruházáshoz kapcsolódó saját erő sem képződik meg ebben az időszakban, ezért szükségessé vált a meglévő hitelállomány átstrukturálása. Így biztosítani tudjuk a prémium zóna megépítését, illetve a szezonon kívüli időszakban egy jelentős tartalékot képzünk, olyan típusú hitelből – a CIB Bank biztosította forrásból az OTP Bank biztosítja társaságunk részére - melynek nagyon alacsony a rendelkezésretartási díja, nagyon alacsony a kamata, kifejezetten a Covid járvány okozta károk enyhítésére vonatkozik. Nyilván ezt egyfajta tartaléknak kívánjuk igénybe venni a Coviddal érintett időszakban.

Dr. Kovács Gergely: mi lesz a munkavállalókkal, a létszám fog-e változni a lejáró szerződéseseken felül? Milyen kilátások vannak a részmunkaidős foglalkoztatásra, illetve lehet-e számítani bármilyen állami támogatásra?

Kircsi Lajos: az eddigi sikereinket a Covid okozta gazdasági hatások kezelésében nagymértékben köszönhetjük az eddigi állami támogatásoknak. Eddigi információk alapján Miniszter úr kezdeményezett az eddigi konstrukcióhoz hasonló, kifejezetten a turisztikai szolgáltatók támogatására vonatkozó előterjesztést, ami nem valósult meg. Ezekre a konstrukciókra vártunk, mivel ezek nem mutatkoznak, konkrét információink nincsenek, az igazgatóság 2020.10.15-ei döntése alapján saját hatáskörben tervezzük, hasonló módszerekkel a Covid járvány okozta hatások kezelését. Nyilván ez a munkavállalókat jövedelem tekintetében érinteni fogja, ezeket október 15. és november 01. között készítjük elő az igazgatóság döntésének megfelelően. Ezzel egyidejűleg elkezdtük a 2021. évi üzleti terv előkészítését, nyilván 2021-re is az fog vonatkozni, mint 2020-ra, hogy nem lehet egy merev tervezési szerkezethez ragaszkodva dolgozni, hiszen egyik napról a másikra vannak változások, jönnek új információk, amiket végig kell vezetni a számtásainkon. Egyelőre a 2021. évi üzleti tervünkben sem tudunk kalkulálni állami támogatásokkal vagy európai uniós forrásokkal.

Harsányi István: van-e további kérdés? - vélemény? – amennyiben nincs, kérem szavazzunk. Aki a határozati javaslatot támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**116/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hungarospa Hajdúszoboszlói Zrt. gazdálkodásáról, hitelszerződéseinek módosításáról, hitelszerződés megkötéséről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-20-3800-0704-8 azonosítójú Származékos Kölcsönszerződés EXIM Kárenyhítő forgóeszközhitel szerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint Czeglédi Gyula polgármestert a szerződés záradékának aláírására.**
2. **Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-19-3800-0336-7 azonosítójú 1. számú módosítás a 2019. május 29. napon aláírt OTP Bank Származékos Kölcsönszerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint felhatalmazza Czeglédi Gyula polgármestert a szerződés záradékának aláírására.**
3. **Hajdúszoboszló Város Önkormányzatának Képviselő-testülete jóváhagyja a mellékletként csatolt 1-1-19-3800-0337-8 azonosítójú 1. számú módosítás a 2019. május 29. napon aláírt OTP Bank Kölcsönszerződés tartalmát, azokkal egyetért és felhatalmazza a Hungarospa Hajdúszoboszlói Zrt. Igazgatóságát annak aláírására, valamint felhatalmazza Czeglédi Gyula polgármestert a szerződés záradékának aláírására.**

Határidő: 2020. október 22.

Felelős: bizottsági elnök

A Hungarospa Hajdúszoboszlói Zrt. vezérigazgatója Kircsi Lajos távozott az ülésről.

1. **napirend**

***Előterjesztés a Hajdúszoboszlói Nonprofit Zrt. 2020. évi üzleti tervének módosításáról. (képviselő-testületi ülés 02. napirend)***

Harsányi István: Van-e kiegészítés?

Nyéki István: tegnap a Városfejlesztési és Műszaki Bizottság, illetve a társaság Felügyelő Bizottsága is megtárgyalta az 1-8. hónap teljesítéséről és az előttünk álló időszak várható bevételeiről szóló előterjesztést, és támogatja, hogy az előterjesztésnek megfelelően a tervezett 5 millió forint adózás utáni eredmény helyett az üzleti terv 27,7 millió forint veszteséggel kerüljön elfogadásra.

Harsányi István: van-e kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**117/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszlói Nonprofit Zrt. 2020. évi üzleti tervének módosításáról előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. október 22.

Felelős: bizottsági elnök

1. **napirend**

***Javaslat a 2020. évi költségvetési rendelet módosítására. (képviselő-testületi ülés 03. napirend)***

Harsányi István: van-e kiegészítés?

Lőrincz László: a költségvetési táblák kiadási oldalán a táblázatokat kiegészítettük egy új oszloppal, ami a kötelezettségvállalást tartalmazza. Úgy gondoljuk, hogy ez az oszlop nagyban segíti, hogy a képviselő-testület tisztább képet kapjon arról, hogy mely feladatokra van vagy szerződés, vagy számlák, vagy bármilyen alapon valami kötelezettségvállalás történt. Ez viszonylag jobban mutatja az önkormányzat még 2020-ban rendelkezésre álló forrását. Új információként szeretném elmondani, hogy a tegnapi napon beadásra került az idegenforgalmi adóval kapcsolatos normatív állami támogatás igénylése, ami tulajdonképpen az idegenforgalmi adót váltja ki. A III. negyedév vonatkozásban ez 163.037.000 forintot jelent, ezt még ebben az évben meg fogjuk kapni, a IV. negyedévit természetesen már csak a jövő évben. A turisztikai bizottsági ülésen igényként felmerült, hogy tavaly ugyanezen időszakban (III. negyedévben) mennyi volt az idegenforgalmi adó összege, ez 256.929.000 forint volt, tehát kb. 100.000.000 forinttal kevesebb az idei III. negyedévi a tavalyihoz képest. Készítettünk egy táblázatot a 2020. évi tartalékok alakulásáról, figyelembe véve azokat a plusz bevételeket, amelyek ezekből az adónemekből illetve a plusz bevételekből adódnak, de nem vettük még figyelembe azokat a bevételelmaradásokat, amelyek még ebben az évben előfordulhatnak (vagyonhasznosítási bevételek). Ha ezeket a csökkentő tételeket nem vesszük figyelembe, akkor elméletileg 350.000.000 forint körül alakulhat a 2020. évi tartalék összege, amire még nincs feladat tervezve.

Harsányi István: van-e kérdés, vélemény? - amennyiben nincs, kérem szavazzunk, aki a rendelettervezetet elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**118/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2020. évi költségvetési rendelet módosítására javaslatot és rendelettervezetet, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

 **Rendelettervezet!**

**Hajdúszoboszló Város Önkormányzata Képviselő-testületének**

**…./2020. (…..) önkormányzati rendelete**

**Hajdúszoboszló Város 2020. évi költségvetéséről szóló 1/2020.(I.23.) önkormányzati rendelet módosításáról**

Hajdúszoboszló Város Önkormányzatának Képviselő-testülete az önkormányzat 2020. évi költségvetéséről, módosításának és végrehajtásának rendjéről - az államháztartásról szóló 2011. évi CXCV. törvény, az államháztartásról szóló törvény végrehajtásáról a 368/2011. (XII.31.) Kormányrendelet, továbbá a Magyarország helyi önkormányzatairól szóló 2011. évi CLXXXIX. törvény, Magyarország 2020. évi központi költségvetéséről szóló 2019. évi LXXI. törvény, a jogalkotásról szóló 2010. évi CXXX. törvény, a nemzeti köznevelésről szóló 2011. évi CXC. törvény, valamint Magyarország gazdasági stabilitásáról szóló 2011. évi CXCIV. törvény előírásai és felhatalmazása alapján, Magyarország Alaptörvénye 32. cikk (1) bekezdés f) pontjában foglalt feladatkörében eljárva - az önkormányzat szervezeti és működési szabályzatáról szóló 18/2019. (XI.07.) önkormányzati rendelet (a továbbiakban: rendelet) 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottsága egyetértésével - a következőket rendeli el:

**I. FEJEZET**

**A rendelet hatálya**

**1. §**

A 2020. évi költségvetési rendelet (továbbiakban Ör.) 2. § (1) bekezdése az alábbira változik:

(1) „A képviselő-testület a 2020. évi költségvetés **főösszegét 7.661.053 E Ft**-ban, a bevételek és kiadások egyenlegét

 4.227.844 E Ft működési célú bevétellel,

 5.183.202 E Ft működési célú kiadással és

 - 955.358 E Ft működési egyenleggel, valamint

 1.749.748 E Ft felhalmozási célú bevétellel,

 2.477.851 E Ft felhalmozási célú kiadással és

 - 728.103 E Ft felhalmozási egyenleggel,

fogadja el.”

(2) Az eredmény - 1.683.461 E Ft, melynek forrása a 2019. évi pénzmaradvány.

**2.§**

E rendelet kihirdetése napján lép hatályba, de rendelkezéseit 2020. január 1-től a 2020. évi költségvetés végrehajtásáig kell alkalmazni.

Czeglédi Gyula sk. Dr. Korpos Szabolcs sk.

 polgármester jegyző

Határidő: 2020. október 22.

Felelős: bizottsági elnök

1. **napirend**

***Beszámoló Hajdúszoboszló város 2020. évi költségvetése első 9 hónapjának végrehajtásáról. (képviselő-testületi ülés 04. napirend)***

Harsányi István: van-e kiegészítés? - nincs. Kérdés?

Dr. Kovács Gergely: a „Zöld város” pályázattal kapcsolatban kérdezem, hogy milyen nagyságrendű az összeg, amit még nem kapott meg az önkormányzat?

Szilágyiné Pál Gyöngyi: pontosan nem tudom most megmondani, úgy néhány tízmillió forint lehet.

Harsányi István: van-e további kérdés? vélemény? –amennyiben nincs, kérem szavazunk. Aki elfogadja a beszámolót, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**119/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja Hajdúszoboszló város 2020. évi költségvetése első 9 hónapjának végrehajtásáról a beszámolót és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. október 22.

Felelős: bizottsági elnök

1. **napirend**

***Előterjesztés Hajdúszoboszló Város 2020-2030-ig szóló Vállalkozásfejlesztési Koncepcióról. (képviselő-testületi ülés 05. napirend)***

Harsányi István: Polgármester úr az előadó, aki hivatalos elfoglaltsága miatt nincs jelen, és Matyasovszki Dávid, aki nagyrészt vállalt a koncepció készítésében ő sincs Hajdúszoboszlón.

Van-e kérdés? vélemény? – amennyiben nincs kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**120/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszló Város 2020-2030-ig szóló Vállalkozásfejlesztési Koncepcióról előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete elfogadja az előterjesztés mellékletében szereplő Vállalkozásfejlesztési Koncepciót, ezzel egyidejűleg felhatalmazza Hajdúszoboszló Város Önkormányzatának Polgármesterét, hogy a koncepcióban szereplő intézkedések folyamatos végrehajtását szervezze meg és annak eredményeiről két évente tájékoztassa a képviselő-testületet.**

Határidő: 2020. október 22.

Felelős: bizottsági elnök

1. **napirend**

***Javaslat a helyi adókról szóló 22/2012. (XI. 29.) önkormányzati rendelet módosítására. (képviselő-testületi ülés 10. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki a javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**121/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi adókról szóló 22/2012. (XI. 29.) önkormányzati rendelet módosítására javaslatot és rendelettervezetet és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Rendelettervezet!**

**Hajdúszoboszló Város Önkormányzata Képviselő-testületének**

 **…/2020. ( . .) önkormányzati rendelete**

**a helyi adókról szóló 22/2012. (XI.29.) önkormányzati rendelet módosításáról**

Hajdúszoboszló Város Önkormányzatának Képviselő-testülete a helyi adókról szóló 1990. évi C. törvény (továbbiakban: Htv.) 1. § (1) bekezdésében, valamint Magyarország Alaptörvénye 32. cikk (1) bekezdés a.) és h.) pontjaiban kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva - Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottságának véleményének kikérésével - a helyi sajátosságok és igények, az önkormányzat önálló gazdálkodása megteremtésének, valamint az egyes adóalanyok teherviselő képességének figyelembe vételével az alábbi rendeletet alkotja a helyi adókról szóló 22/2012. (XI.29.) önkormányzati rendelet módosítása tárgyában:

1. §

A helyi adókról szóló 22/2012. (XI.29.) önkormányzati rendelet (továbbiakban: Rendelet) 3. § (2) bekezdése hatályon kívül kerül.

1. §

A Rendelet 4. § (3) bekezdése hatályon kívül kerül.

1. §

(1) Jelen rendelet a kihirdetését követő napon lép hatályba.

(2) Jelen rendelet a hatálybalépését követő napon hatályon kívül kerül.

 ***Czeglédi Gyula Dr. Korpos Szabolcs***

 ***polgármester jegyző***

Határidő: 2020. október 22.

Felelős: bizottsági elnök

1. **napirend**

***Előterjesztés nappali szociális ellátások (kiemelten a hajléktalan ellátás) biztosításáról. (képviselő-testületi ülés 11. napirend)***

Harsányi István: van-e kiegészítés?

Dede Erika: többszöri egyeztetést követően készült az előterjesztés, melynek határozati javaslatai egy rövidebb és egy hosszú távú célt szolgálnak. Nagyon fontos, hogy a nappali ellátások közül elsősorban a hajléktalanok ellátása problémáját – ami mindenfajta formában jelentkezik a városban – szükséges minél hamarabb megoldani. A tegnapi szakbizottsági ülésen javaslat született a határozati javaslat I. pontjának módosítására, mely az ülés előtt kiosztásra került melynek az utolsó mondata az alábbiak szerint módosul:

Ezzel egyidejűleg a COVID-19 vírusra pozitív esetek elkülönítésére a Gönczy P. u. 6-8. szám alatti szakemberlakást jelöli ki, melynek a feladatra történő alkalmassá tételére utasítja a Hajdúszoboszlói Nonprofit Zrt-t, melyhez az 1/2020. (I.23.) számú városi költségvetés tartaléka terhére 1.500 E Ft keretösszeget biztosít.

Harsányi István: van-e Kérdés?

Majoros Petronella: a határozati javaslat III. pontjában az ellátáshoz szükséges új telephely bevonásához alkalmas lehet-e az a Kossuth utcai épület, melyben a Vöröskereszt működik?

Nyéki István: az épület több, mint 100 éves, nagyon gyenge állapotban van, alatta egy tégla boltozatos pince található, és statikailag nagyon gyenge. A statikai megerősítés és utána gépészetileg és minden szempontból az épület rendbetétele, hogy alkalmas legyen erre a feladatra, valószínű nem kerülne kevesebbe, mintha egy új épületet építenénk. Az épület hátsó része, ahol nem a Vöröskereszt működik, hanem lakások voltak, azok teljesen komfort nélküliek.

Harsányi István: van-e további kérdés? vélemény? – amennyiben nincs kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**122/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a nappali szociális ellátások (kiemelten a hajléktalan ellátás) biztosításáról előterjesztést és a módosított határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete a téli moratórium idejére a városban élő lakosság számára a kihűlés és fagyásveszély elhárítása érdekében krízisszállót üzemeltet a Hajdúszoboszló, Gönczy P. u. 6-8. szám alatti telephelyen. A pandémiás helyzetre való tekintettel a krízisszállót igénybe kívánó lakosok számára a szokásos orvosi és szűrővizsgálatokon felül, a COVID-19 vírusfertőzés miatt a vérszérumban kimutatható IgG ellenanyagszint mérésére alkalmas teszt elvégzése szükséges, melynek lebonyolítását és költségét a működtetéssel megbízott Hajdúszoboszlói Kistérségi Szociális, Család- és Gyermekjóléti Központ számára e feladatokra biztosított keretösszegből fedezi.**

**Ezzel egyidejűleg a COVID-19 vírusra pozitív esetek elkülönítésére a Gönczy P. u. 6-8. szám alatti szakemberlakást jelöli ki, melynek a feladatra történő alkalmassá tételére utasítja a Hajdúszoboszlói Nonprofit Zrt-t, melyhez az 1/2020. (I.23.) számú városi költségvetés tartaléka terhére 1.500 E Ft keretösszeget biztosít.**

1. **Hajdúszoboszló Város Önkormányzatának Képviselő-testülete támogatja a hajléktalan személyek és a nappali ellátások érdekében, a szociális igazgatásról és szociális ellátásokról szóló 1993. évi III. törvény 65/E. §-a alapján, az utcai szociális munka ellátásának biztosítását. A feladat ellátásával a Hajdúszoboszlói Kistérségi Szociális, Család- és Gyermekjóléti Központ (Hajdúszoboszló, Kossuth u. 15.) szociális szolgáltató intézményt bízza meg, jelenlegi telephelyén.**

**Ezzel egyidejűleg felkéri a Hajdúszoboszlói Kistérségi Többcélú Társulás Társulási Tanácsát, hogy az általa fenntartott intézmény a fenti feladatot ellássa és alapdokumentumainak módosítását kezdeményezze, a módosított szakmai programot elfogadni szíveskedjen, valamint működési engedélyezési eljárást nyújtson be a hatósághoz.**

1. **Hajdúszoboszló Város Önkormányzatának Képviselő-testülete támogatja a hajléktalanok nappali ellátása érdekében, a szociális igazgatásról és szociális ellátásokról szóló 1993. évi III. törvény 65/F. §-a alapján, hajléktalanok nappali melegedőjének biztosítását. A feladat ellátásával a Hajdúszoboszlói Kistérségi Szociális, Család- és Gyermekjóléti Központ (Hajdúszoboszló, Kossuth u. 15.) szociális szolgáltató intézményt bízza meg. A feladat végrehajtásához új telephely bevonását tartja szükségesnek, ennek érdekében ingatlan vásárlásával kapcsolatos tárgyalások megkezdésével megbízza a szakbizottságot és a jegyzőt. A tárgyalások eredményéről új előterjesztés keretében tájékoztatja a Hajdúszoboszlói Polgármesteri Hivatal a döntéshozókat.**
2. **Hajdúszoboszló Város Önkormányzatának Képviselő-testülete jelenleg a Baptista Tevékeny Szeretet Misszió által fenntartott, Új Esély Központ intézményük által a városban működtetni kívánt, szenvedélybeteg és pszichiátriai nappali ellátás biztosítására, nem kíván feladat-ellátási szerződést kötni**.

Határidő: 2020. október 22.

Felelős: bizottsági elnök

A Hajdúszoboszlói Városgazdálkodási Nonprofit Zrt. vezérigazgatója Nyéki István távozott az ülésről.

1. **napirend**

***Előterjesztés ingatlanfelajánlás elfogadására. (képviselő-testületi ülés 13. napirend)***

Harsányi István: van-e kiegészítés? kérdés? vélemény? amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**123/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az ingatlanfelajánlás elfogadására előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárulását adja a 0345//17 hrsz-ú ingatlanból a Helyi Építési Szabályzat által kerékpárútként kiszabályozott terület külön helyrajzi számon történő önkormányzati tulajdonba vételéhez.**

**A Képviselő-testület felhatalmazza a Polgármestert a szükséges dokumentumok, megállapodások aláírására.**

Határidő: 2020. október 22.

Felelős: bizottsági elnök

1. **napirend**

***Előterjesztés ingatlanok cseréjére. (képviselő-testületi ülés 14. napirend)***

Harsányi István: van-e kiegészítés?

Lőrincz László: ebben az ügyben az önkormányzat már korábban szeretett volna egy cserét a polgárvédelmi bázis vonatkozásában kezdeményezni. Az Állami Vagyonkezelő részéről akkor ez a kezdeményezés nem került támogatásra, jelen pillanatban nekik lenne szükségük az ingatlanra, hogy az ingatlanok egymás mellett helyezkedjenek el. Nekünk is előnyös a csere, mert így az önkormányzat telke melletti részt kapjuk meg és így nagyobb egybefüggő területtel fog rendelkezni az önkormányzat. Úgy gondoljuk mindenképp előnyös ez az ingatlancsere. Nyilvánvaló, ahogy a rajzon is látszik nem egy szabályos rész fog kialakulni, mert a két épület között fog elmenni a telekhatár, de a második épületre igényt tartanak, szükségük van rá, azért nem lehetett úgy alakítani a telekmegosztást, hogy szabályos, egyenes vonala legyen.

Harsányi István: van-e kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**124/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az ingatlanok cseréjére előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárulását adja a Hajdúszoboszló 3264, 3265/2 hrsz-ú ingatlanokat érintő értékarányos cseréhez az alábbiak szerint:**

* **A Hajdúszoboszló Város Önkormányzata tulajdonában lévő 3265/2 hrsz-ú ingatlan területe az ingatlanon található gáztalanító berendezés alatti földterület kivételével a Magyar Állam tulajdonában lévő 3264 hrsz-ú ingatlanhoz kerül hozzácsatolásra, ezzel egyidejűleg ugyanekkora területnagyság a 3264 hrsz-ú ingatlan nyugati részéből az önkormányzat tulajdonában lévő 2667/27 hrsz-ú ingatlanba csatlakozik oly módon, hogy az új telekhatár az önkormányzat tulajdonába kerülő aszfalt út Polgárvédelmi Bázis felőli szélén alakul ki.**
* **A 3265/2 hrsz-ú ingatlanon található gáztalanító berendezés területe a mellette található, Hajdúszoboszlói Városgazdálkodási Nonprofit Zrt. tulajdonában lévő 3266/1 hrsz-ú ingatlanhoz kerül hozzácsatolásra.**

**Hajdúszoboszló Város Önkormányzatának Képviselő-testülete felhatalmazza a Polgármestert a szükséges dokumentumok és az ingatlancserét rögzítő megállapodások aláírására.**

Határidő: 2020. október 22.

Felelős: bizottsági elnök

1. **napirend**

***Előterjesztés a 2924/1 hrsz-ú ingatlanrész értékesítéséről. (képviselő-testületi ülés 15. napirend)***

Harsányi István: van-e kiegészítés?

Lőrincz László: ez már volt a képviselő-testület előtt, most jutott abba a stádiumba, hogy a rendezési terv lehetőséget biztosított ennek a telekalakításnak a végrehajtására. Tekintettel arra, hogy a korábbi szakértői vélemény már 3 éve készült, így készíttettünk egy új szakértői véleményt, jelen előterjesztés ezt az árat tartalmazza. Tulajdonképpen erre a területrészre azért van szüksége a vállalkozásnak, mert a terület beépítettsége miatt a zöldterületi aránynak meg kell lenni, csak úgy tudják az emeletes parkoló beruházást megvalósítani, ha ezt az ingatlanrészt megvásárolják.

Harsányi István: van-e kérdés? vélemény? – amennyiben nincs, kérem szavazzunk. Aki az előterjesztést támogatja, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**125/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2924/1 hrsz-ú ingatlanrész értékesítéséről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárulását adja a Hajdúszoboszló 2924/1 hrsz-ú ingatlannak a Helyi Építési Szabályzat szerint Vt-2x építési övezetbe sorolt területrészének a 3123, 3122 és 3121/1 hrsz-ú ingatlanokhoz történő hozzácsatolásához az alábbiak szerint:**

* **vevőként a 10/2013. (IV.18.) számú Kt. rendelet 14. § (1) bekezdés b) pontja szerint a 3123, 3122 és 3121/1 hrsz-ú ingatlan tulajdonosát, a Hunguest Hotels Szállodaipari Zrt.-t jelöli ki.**
* **eladási ár: földterület értéke: 55.970 Ft/m2**

**aszfalburkolatú parkoló (kiépített terület) értéke: 16.400 Ft/m2**

* **vevő a vételárat az adásvételi szerződés aláírásával egyidejűleg fizeti meg az önkormányzat részére.**
* **vevő vállalja a telekalakítással járó költségek megfizetését.**

**Hajdúszoboszló Város Önkormányzatának Képviselő-testülete felhatalmazza a Polgármestert az adásvételi szerződés, illetve a telekalakításhoz szükséges dokumentumok aláírására.**

Határidő: 2020. október 22.

Felelős: bizottsági elnök

1. **napirend**

***Előterjesztés közterületek felújításával kapcsolatban. (képviselő-testületi ülés 16. napirend)***

Harsányi István: van-e kiegészítés?

Szilágyiné Pál Gyöngyi: az előterjesztés első oldalán a költségvetésből kikerült beruházások területenként megjelölt összege helyesen szerepel, viszont javítani szeretném az összes becsült költség összegét, ami 140 M Ft helyett 150 M Ft. Elkészítettük az előterjesztés módosított mellékletét a hétfő délután beérkezett tényleges ajánlatok alapján, tehát ezek már nem az általunk becsült árak. Az 1. sz. melléklet első (1-29.) tételeinek megvalósítását már az idei évben javasoljuk, összege növekszik a kiadott anyaghoz képest néhány százezer forinttal, míg a második részbe bekerült feladatoknál, - melyek akár ütemezhetőek is a jövő évi költségvetés terhére - egy minimális csökkenés tapasztalható. Nyilván ezt a javaslatunkat az akkori ismeretek alapján tettük meg a rendelkezésre álló tartalék mértékének megfelelően.

Harsányi István: van-e kérdés? vélemény? – amennyiben nincs, kérem szavazzunk, aki támogatja az előterjesztést, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**126/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a közterületek felújításával kapcsolatban előterjesztést - a módosított melléklettel - és a határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete támogatja a 2020. évi városi költségvetés általános tartalék kerete terhére az alábbi beruházások megvalósítását:**

**A./ Daru zug parkoló, közvilágítás és csapadékvíz építés kivitelezési munkálatait 80 M Ft összegben;**

**B./ Baross zug útfelújítás kivitelezési munkálatait 23 M Ft összegben;**

**C./ Lovas utca csapadékvíz elvezetés kivitelezési munkálatait, 47 M Ft összegben.**

**Utasítja a Jegyzőt a beruházások megvalósítása érdekében szükséges intézkedések megtételére.**

Határidő: 2020. október 22.

Felelős: bizottsági elnök

**127/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a közterületek felújításával kapcsolatban előterjesztést - a módosított melléklettel - és a határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete támogatja az 1. sz. mellékletben felsorolt, közterületek felújítási és egyéb munkálatainak kivitelezését mindösszesen 7.278.069 Ft keretösszeg erejéig.**

**Az előterjesztés 1. sz. mellékletében felsorolt munkálatok - tervezési feladatok kivételével - elvégzésével a Városgazdálkodási Nonprofit Zrt-t bízza meg, melynek pénzügyi fedezetét a 2020. évi városi költségvetés általános tartalék kerete terhére biztosítja.**

Határidő: 2020. október 22.

Felelős: bizottsági elnök

1. **napirend**

***Beszámoló a város kommunális infrastruktúra helyzetéről. (képviselő-testületi ülés 17. napirend)***

Harsányi István: van-e kiegészítés?

Szilágyiné Pál Gyöngyi: a korábbi bizottsági üléseken beszéltünk arról, hogy ebben az évben megkezdik a szelektív hulladékgyűjtésre alkalmas edényzetek kiosztását, mely egy sárga hulladékgyűjtő edény lesz, amiben egyszerre lehet gyűjteni a műanyag és papírhulladékot, terveik szerint januártól fogják megszűntetni a zsákos szolgáltatást. Örömhír ehhez kapcsolódóan, hogy kap a cég egy elektromos gyűjtőjárművet is ehhez a feladathoz.

Harsányi István: van-e kérdés? vélemény? – amennyiben nincs, kérem szavazzunk. Aki a beszámolót elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**128/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja a város kommunális infrastruktúrájának helyzetéről szóló beszámolót és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. október 22.

Felelős: bizottsági elnök

1. **napirend**

***Előterjesztés intézményfelújítási igényekkel kapcsolatosan. (képviselő-testületi ülés 18. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**129/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az intézményfelújítási igényekkel kapcsolatosan előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Hajdúszoboszlói Egyesített Óvoda**

* **Bambínó Óvoda (4200 Hajdúszoboszló, Rákóczi u. 84.) tagintézménye utcai kerítésének cseréjéhez kapcsolódó munkálatok elvégzésére bruttó 454.130 Ft összeget;**
* **az Aprónép Óvoda (4200 Hajdúszoboszló, Rákóczi u. 21.) tagintézményének 2 db új gázkonvektor beszerzési és beszerelési költségeire 253.300 Ft összeget biztosít a 2020. évi intézményfelújítási kerete terhére.**

Határidő: 2020. október 22.

Felelős: bizottsági elnök

1. **napirend**

***Előterjesztés közterületi utasváró pavilonok telepítésére és üzemeltetésére. (képviselő-testületi ülés 19. napirend)***

Harsányi István: van-e kiegészítés?

Szilágyiné Pál Gyöngyi: a bizottsági üléseken elhangzott javaslatokkal szeretném kiegészíteni. A Városfejlesztés és Műszaki Bizottság a kiegészítéssel támogatta az előterjesztést. Kérés irányunkba, hogy vegyük fel a kapcsolatot a céggel ismét, és próbáljuk meggyőzni arról, hogy az általunk frekventáltnak tekinthető helyszíneket még próbáljuk beajánlani, hogy reklám elhelyezésével együtt telepítsen utasvárót. 5 helyszín lett nevesítve a bizottsági ülésen, ezek a következők: Ady Endre u. 102. (Ady – Surányi u. sarkon található megálló), Tokay u. 67., Rácz Farkas u. 2., Rácz Farkas u. 54., Nádudvari úton a Hamvas utcával szemben lévő buszmegállóhely.

Dr. Kovács Gergely: a Dózsa György úton leendő létesítendő buszmegállópár ajánlható-e a cég figyelmébe? Elindult a tervezési munka, és az biztos elég frekventált helyen található.

Szilágyiné Pál Gyöngyi: természetesen van arra lehetőség, ahogy bővülnek a megállóhelyeink, akkor azokat is megvizsgálják ebből a szempontból. Amint elkészülnek a tervek és nyilván meg is kell építenünk a megállóhelyet, biztos tudunk egyeztetni a céggel ebben a kérdésben, már tudnak róla, hogy van ilyen szándék.

Harsányi István: további kérdés? – vélemény? – amennyiben nincs, kérem szavazzunk. Aki az előterjesztést az elhangzott kiegészítéssel támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**130/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a közterületi utasváró pavilonok telepítésére és üzemeltetésére előterjesztést és kiegészített határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete támogatja buszvárók telepítését a Publimont Kft. által adott ajánlat alapján, a telepítéstől számított 15 év időtartamban, de legkésőbb 2035. december 31. napjáig együttműködési megállapodás keretében, az alábbi területekre vonatkozóan:**

**- Bocskai u. – Hősök tere (PUV-2/3)**

**- Rákóczi u. 23. óvoda előtt (PUV2/3)**

**- Rákóczi u. 44. Hőgyes E. Gim. kivezető Rákóczi u. 74. (PUV-2/3)**

**- Rákóczi u. 74. (PUV-2/3)**

**- Rákóczi u. 107. (PUV-2/3)**

**- Szováti u. 3 – Rákóczi sarok (PUV-2/3)**

**- Rákóczi u. 159. kivezető (PUV-2/3)**

**- Kossuth – Hőforrás sarok iskola oldalában (PUV-2/3)**

**- Kossuth 51. kivezető (PUV-2/3)**

**- Hőforrás u. 53. szemben (PUV-2/3)**

**- Hőforrás u. 43. előtt (PUV-2/3)**

**- Ady E. u. 72. - Malom sor bevezető (PUV-2/3)**

**- Ady E. u. 72. - Malom sor kivezető (PUV-2/3)**

**- Rácz F. u. 2. (PUV-2/3)**

**- Rácz F. u. 54. (PUV-2/3)**

**- Tokay u. 67. (PUV-2/3)**

**- Nádudvari u. – Hamvas u kivezető részén (PUV-2/3)**

**- Ady E. u. 102. szemben (PUV-2/3)**

**A buszvárók felújítására 1.510.000 Ft keretösszeget biztosít a 2020. évi városi költségvetés általános tartalék kerete terhére.**

Határidő: 2020. október 22.

Felelős: bizottsági elnök

1. **napirend**

***Előterjesztés csapadékvíz fejlesztés pályázathoz előkészítői tevékenységről. (képviselő-testületi ülés 20. napirend)***

Harsányi István: van-e kiegészítés?

Szilágyiné Pál Gyöngyi: a bizottságok kiegészítéssel támogatták az előterjesztést. Elég rövid idő állt rendelkezésre a pályázati felhívások tanulmányozására. A korábbi felhívásokban 200 M Ft maximális támogatási összeget lehetett igényelni, mi erre készültünk, viszont Polgármester úrral egyeztetve azt látjuk célszerűnek, ha magasabb összegre állítjuk össze a dokumentációt az előkészítés során, így további utcákat szeretnénk beemelni az előkészített projektelemek közé, a már meglévőek mellé. Ezek a Nyugati sor (Dózsa Gy. út és a Mező u. közötti szakasza), Bárány utca és a Szík utca vízelvezetése. Ez azt vonja maga után, hogy az előkészítési költségek megnövekszenek, hiszen a tervezést el kell indítani ezekben az esetekben is, így a határozati javaslatban megjelölt előkészítési költség 13,9 M Ft-ra változik.

Harsányi István: van-e kérdés? – vélemény? – amennyiben nincs, kérem szavazzunk. Aki az előterjesztést az elhangzott kiegészítéssel támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**131/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a csapadékvíz fejlesztés pályázathoz előkészítői tevékenységről kiegészített** (a pályázatba kerüljenek be előkészített projektelemként: Nyugati sor (Dózsa Gy. út és a Mező u. közötti szakasza), Bárány utca, Szík utca vízelvezetése) **előterjesztést és módosított határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete támogatja a városi csapadékvíz hálózat fejlesztése érdekében tervezési és egyéb előkészítési feladatok megkezdését az előterjesztésben foglaltak szerint, melyre 13,9 M Ft összeget biztosít a 2020. évi költségvetés általános tartalék kerete terhére.**

**A Képviselő-testület egy esetleges pályázat benyújtásáról, valamint a konkrét projekt megvalósítási költségeiről, és az önerő mértékéről a felhívás megjelenését követően a későbbiekben dönt.**

Határidő: 2020. október 22.

Felelős: bizottsági elnök

1. **napirend**

***Előterjesztés helyi piac fejlesztése pályázat lehetőségről. (képviselő-testületi ülés 21. napirend)***

Harsányi István: kiegészítés?

Szilágyiné Pál Gyöngyi: maximum 100 M Ft-ra lehet pályázni, önkormányzatok és üzemeltetők pályázhatnak. Az önkormányzat 90%-os, az üzemeltető 85 %-os támogatásra adhat be igényt. Ebből kifolyólag az önkormányzatnak célszerű pályáznia, viszont tudni kell a piacról, hogy nemcsak önkormányzati tulajdonban van, hanem számos magántulajdonban, illetve a Városgazdálkodási Nonprofit Zrt-nek is van tulajdonjoga a létesítményben. Tekintettel arra, hogy csak önkormányzati tulajdonra lehet pályázni, nagyban leszűkíti a lehetőségeinket, és az eredetileg kiküldött anyaghoz képest annyiban módosítanánk a javaslatunkon, hogy a piac környezetének megszépítését, megújítását elhagynánk, annál is inkább, mert ez %-os korlátos, tehát a teljes bekerülési költség maximum 20 %-áig lehetne ilyen fejlesztést végezni, viszont megpróbálkoznánk a piactér lefedésével, úgy kialakítani, hogy magántulajdont ne nagyon érintsen. Jelentős módosulás. hogy a napelemes rendszert sem tudjuk megvalósítani a pályázat keretében, mert a piacnak az elektromos hálózata elég „kesze-kusza”, van egy főmérő, amihez csatlakoznak az áruház felöli üzlettulajdonosok almérővel, viszont a másik oldali árusítóhelyek, üzletek saját főmérővel rendelkeznek. A pályázat előírása az, hogy a megtermelt energiát azon a helyrajzi számon kell elhasználni, amin megtermelődik, a világítás és a pénztárgépek akkora felhasználással nem bírnak, hogy ezt el tudjuk használni, ezért teljes egészében kikerül a projektből, így változik a határozati javaslatunk is. Az 1. határozati javaslatban csak az első három helyrajzi szám lesz érintett, a 2305/23-as nem, illetve nem önkormányzati tulajdont sem kívánunk bevonni, egyébként az a két helyrajzi szám a Városgazdálkodási Nonprofit Zrt. tulajdona, elsőkörben ott szerettük volna elhelyezni a napelemet. Az előkészítés költsége is változik, hisz a 110 M Ft-os projektet célozzuk meg, tekintettel arra, hogy kiviteli tervet készíttettünk a fedésre, így az előkészítés költsége 3 M Ft helyett 5 M Ft-ra változik. Ami fontos még, hogy 27-28 M Ft-os önerővel kell számolnunk a pályázatban.

Dr. Kovács Gergely: pályázatoknál nem előny, kifejezetten hátrányosnak tűnik, hogy olyan ingatlanok vannak a Városgazdálkodási Nonprofit Zrt. tulajdonában, melyek bevonhatók a pályázatokba. Egy kiemelt turisztikai pályázatot biztos nem fognak úgy kiírni, hogy egy Városgazdálkodási Nonprofit Zrt. pályázhasson rá. Javaslom, hogy ezeket vizsgáljuk felül, jó lenne megszűntetni ezeket a kettősségeket. Amennyiben nagyobb tulajdonrésze lenne a VgZrt-nek, lehet, hogy most nem is tudnánk pályázni.

Szilágyiné Pál Gyöngyi: ennél a pályázatnál a Városgazdálkodási Zrt. is pályázhatna, csak 85 %-os támogatásra, jelen esetben nincs lehetőség konzorciumban pályázni.

Lőrincz László: a közös tulajdonlás magyarázható oka az, hogy a Városgazdálkodási Zrt-nél az évek során képződött egy jelentős adózás utáni eredmény, és a képviselő-testület úgy döntött, hogy ebből vásároljon ingatlant, például a volt Honvédségi üdülőt, tehát nem önkormányzati pénzből került megvásárlásra, ezért került a VgNZrt. tulajdonába. Ugyanilyen apropója volt a szabadtéri színpadnak, illetve amennyiben a Városgazdálkodási Nonprofit Zrt. ezt piaci tevékenységre használja, árbevétele származik belőle, úgy áfa visszaigénylésre jogosult. Tehát így olcsóbban lehetett az áfa visszaigénylés miatt a beruházást megvalósítani, és ezért vannak ezek a vegyes tulajdonlások.

Harsányi István: van-e további kérdés? vélemény? – amennyiben nincs kérem szavazzunk. Aki az előterjesztést támogatja az elhangzott módosításokkal, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**132/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi piac fejlesztése pályázat lehetőségéről előterjesztést és módosított határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárul, a VP6-7.2.1.1-20 kódszámú, „A vidéki térségek kisméretű infrastruktúrájának és alapvető szolgáltatásainak fejlesztése” című pályázati felhívásra a „Helyi termékértékesítést szolgáló piacok infrastrukturális- és eszköz fejlesztése” tárgyában a „Helyi piac fejlesztése Hajdúszoboszlón” című pályázat beadásához, és a fejlesztés megvalósításához az önkormányzati tulajdonú 4200 Hajdúszoboszló, Bethlen utca 2305/19, 2305/4, 2305/9 helyrajzi számokon.**

**Hajdúszoboszló Város Önkormányzatának Képviselő-testülete a VP6-7.2.1.1-20 kódszámú, „Helyi piac fejlesztése Hajdúszoboszlón” című pályázat beadásához szükséges előkészítési költséget – 5 M Ft-ot - a 2020. évi városi költségvetés általános tartalék kerete terhére biztosítja.**

**A Képviselő-testület a pályázat benyújtását követő soron következő testületi ülésen dönt a projekt megvalósítás költségeiről, és az önerő mértékéről.**

Határidő: 2020. október 22.

Felelős: bizottsági elnök

1. **napirend**

***Előterjesztés illegális hulladéklerakók felszámolására kiírt pályázati lehetőségről. (képviselő-testületi ülés 22. napirend)***

Harsányi István: van-e kiegészítés?- nincs.

Korábbi bizottsági üléseken felmerült néhány igen szemetes utca, a Böszörményi út, Kútvölgy dűlő, volt 4-es út, Nádudvari út, de sajnos ez a pályázat ezekre az utakra nem vonatkozik, mert ezek állami utak és a pályázatban csak önkormányzati utakat tudunk beírni.

Van-e kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**133/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének elfogadásra**

**a „Települési önkormányzatok számára az illegális hulladéklerakók felszámolásának támogatásáról szóló 2020. évi pályázati kiírásra” pályázat benyújtását.**

Határidő: 2020. október 22.

Felelős: bizottsági elnök

1. **napirend**

***Előterjesztés közterület használati kérelemről – könyvárusítás. (képviselő-testületi ülés 25. napirend)***

Harsányi István: van-e kiegészítés?

Szilágyiné Pál Gyöngyi: a Városfejlesztési és Műszaki Bizottság támogatta a kérelmet.

Harsányi István: ennyi pénz van ebben a könyvárusításban, hogy 69.000 forintot ki tud fizetni?

Majoros Petronella: felmerül az a gondolat, hogy minden vállalkozás nehéz helyzetben van, és hogy kell-e nekünk konfrontációt okozni egy ilyen ünnepi időszakban az egész évben nyitvatartó könyves boltjaink számára, hogy megnehezítjük az ő fennmaradásukat. Ebben a válságos időszakban felmerül bennem, hogy kell-e nekünk egy ilyen kérelmet támogatni.

Mester József: ha a másik oldalt nézzük, akkor meg a vásárlókat támogatjuk ezzel.

Szilágyiné Pál Gyöngyi: Polgármester úr álláspontja, hogy 2 hétre esetleg engedjük a könyvárusítást, de hosszú távon nem szeretné ezt. Korábban volt ilyen könyvárusítás itt, de 2017-ben véglegesen megszűnt ezen a helyen, ilyen célra.

Majoros Petronella: fel lehet ajánlani kérelmező részére, hogy van a városnak értékesítésre kijelölt üzletsora a Szent István parkban, béreljen üzlethelyiséget, árusítsa ott a könyveket.

Ez arra lehet hivatkozási alap, hogy ez a szándékunk szerinti kijelölt értékesítőhely.

Dr. Kovács Gergely: a gasztro téren történő árusítást is meghirdettük, gyakorlatilag bárki pályázhatott, nem szoboszlóiak is, és akkor nem merült fel, hogy az éttermeink miatt ne engedjünk ide másokat. Ha így nézzük, a piac nyilván beárazza magát, kérelmező is tudja, hogy vannak más boltok, ennek ellenére felvállal egy kockázatot. Valószínű nem is ugyanaz a vásárlóközönség jár arra a helyre.

Harsányi István: a város lakosságának ez egy kínálat, választhat, hogy az utcán vásárolja meg a könyvet vagy az üzletben. Van-e kérdés? vélemény? – amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**134/2020. (X. 21.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének, hogy a LUPUJ-BOOK Kft. 2020.10.26-2020.11.09. között időszakban sátorból történő könyvárusítás céljára 12 m2 közterületet igénybe vegyen a Szilfákalja Daru zug és József Attila utca közötti szakaszán, a COOP Szuper ABC előtti burkolaton. A közterület használat díja a jelenleg hatályos 12/2019. (IV.25.) Ör. rendelet alapján 69.360 Ft.**

**Kérelmező a közterület használatára vonatkozóan köteles szerződést kötni, a használati díjat maradéktalanul megfizetni, a használatot követően a közterületet eredeti állapotának megfelelően visszaadni bérbeadó részére.**

Határidő: 2020. október 22.

Felelős: bizottsági elnök

Harsányi István: van-e valakinek bejelentenivalója, kérdése? amennyiben nincs köszönöm az aktív részvételt. Szép napot kívánok mindenkinek!

A Pénzügyi és Gazdasági Bizottság elnöke 1502 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2020. október 22-ei üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági tag***

**Balla Lászlóné**

***jegyzőkönyvvezető***